Biblioterapie - WelstandWelstand
Tuis / Advies / Biblioterapie
Biblioterapie is nie ʼn baie bekende vorm van terapie nie, maar bestaan al vir eeue. Die gebruik van literatuur as ʼn genesingsmetode dateer terug tot antieke Griekeland, toe Griekse biblioteke as heilige plekke beskou is met genesende kragte. In die vroeë negentiende eeu het dokters begin om biblioterapie as ʼn intervensietegniek in rehabilitasie en die behandeling van geestesgesondheidskwessies te gebruik. Gedurende die eerste en tweede wêreldoorloë is biblioterapie gebruik om terugkerende soldate te help om fisiese en emosionele bekommernisse te hanteer en te oorkom.
Wat is biblioterapie nou eintlik? Dit is die fasilitering van sielkundige groei deur lees. Lees kan mense help om hulle probleme beter te verstaan, ander behandeling se positiewe uitwerking aanhelp, sielkundige hulp en kwessies normaliseer, en hoop kultiveer vir positiewe verandering. Dit kan ook die terapeutiese proses bespoedig en verskerp deur ʼn potensiële formaat vir terapeutiese werk buite sessies te voorsien.
Daar is twee duidelike kategorieë van biblioterapie: ontwikkelend en terapeuties.
Ontwikkelingsterapie word meestal in opvoedkundige instellings gebruik om tipiese kinder- en adolessente onderwerpe soos puberteit, liggaamsfunksies of ontwikkelingsmylpale aan te spreek. Onderwysers en dokters moedig ouers gereeld aan om hierdie metodes by die huis toe te pas.
Terapeutiese biblioterapie kan verskillende vorme aanneem, en kan saam met allerhande terapeutiese raamwerke gebruik word.
Biblioterapie kan op verskillende maniere toegepas word. Jy kan boeke op voorskrif van jou terapeut lees, of jy kan self boeke kies om jou spesifieke probleem aan te spreek.
Sommige biblioteke het biblioterapeutiese opleidingsprojekte. Hulle het lyste van spesifieke boeke wat deur terapeute aanbeveel word vir verskillende areas van groei en onderrig. Dit sluit onderwerpe soos aanneming, selfbeeld, egskeiding, rou ens. in.
Kreatiewe biblioterapie gebruik verbeeldingsliteratuur soos romans, kortverhale, poësie, toneelstukke en biografieë om sielkundige welstand te bevorder.
In Suid-Afrika is biblioterapie op sigself nog nie ʼn alleenstaande loopbaanrigting nie. Sielkundiges, terapeute, beraders, pastore, onderwysers, ouers en jyself kan biblioterapie as ʼn middel gebruik in onderrig, en om genesing te bevorder. Daar is ook wenke, bronne en opleiding aanlyn beskikbaar.